b'\n_START_ARTICLE_\nReijo Tani\n_START_PARAGRAPH_\nReijo \xe2\x80\x9dRempo\xe2\x80\x9d Tani (15. joulukuuta 1931 Kotka \xe2\x80\x93 13. lokakuuta 2011) oli suomalainen muusikko. H\xc3\xa4net tunnettiin muun muassa Pertti Mets\xc3\xa4rinteen yhtyeest\xc3\xa4 ja Juha Vainion yhteisty\xc3\xb6kumppanina._NEWLINE_Tani oli sek\xc3\xa4 jazz- ett\xc3\xa4 tanssimuusikko. H\xc3\xa4nen musiikillinen esikuvansa oli Louie Bellson. Monilahjakkuutta on sanottu yhden miehen sirkukseksi: h\xc3\xa4n oli soittaja, laulaja ja imitaattori. Laulajana h\xc3\xa4n esiintyi \xc3\xa4\xc3\xa4nilevyll\xc3\xa4 kolmisenkymment\xc3\xa4 kertaa._NEWLINE_Tani kuului kotkalaisten muusikoiden yhteis\xc3\xb6\xc3\xb6n, joka syntyi ravintola Fenniaan 1950-luvulla. Tanin ja Vainion yst\xc3\xa4vyyssuhde juontuu noihin aikoihin. Tani oli luomassa ilmapiiri\xc3\xa4, josta Vainion tuotanto kumpusi. Vainio ilmaisi kiitollisuudenvelkansa er\xc3\xa4\xc3\xa4n runon omistuskirjoituksessa: \xe2\x80\x9dTanin koulukunnan puolesta Juha Vainio.\xe2\x80\x9d_NEWLINE_Mets\xc3\xa4rinteen orkesterin mukana Tani esiintyi kymmenkunta vuotta Spede Pasasen ohjelmissa radiossa ja televisiossa._NEWLINE_Tani on esikuvana Pekka Mandartin elokuvan Keisarikunta Rempon hahmolle. Elokuva kertoo 1950-luvun Kotkasta, niist\xc3\xa4 ajoista ja piireist\xc3\xa4, joissa Tanin muusikonura l\xc3\xa4hti k\xc3\xa4yntiin._NEWLINE_Tani kuoli kotonaan 79-vuotiaana torstaina 13. lokakuuta 2011.'